**Profesionali fotosesija išmaniuoju telefonu: mados fotografės R. Mickevičiūtės patarimai**

**Išmaniųjų telefonų kameros tobulėja nuolat, todėl jos vis dažniau atsiduria ne tik įprastų vartotojų, tačiau ir profesionalių fotografų rankose. Visame pasaulyje gerai žinomas fotografas Rankin, bendradarbiaudamas su britų repere Stefflon Don, surengė fotosesiją, kurioje visos nuotraukos ir vaizdo įrašai buvo užfiksuoti išmaniuoju telefonu „Galaxy S21 Ultra“. Su šios fotosesijos rezultatais virtualaus renginio metu susipažino ir žymi Lietuvos fotografė Reda Mickevičiūtė.**

„Sulaukusi kvietimo į šį virtualų renginį labai apsidžiaugiau. Pats Rankin, kaip fotografas ir režisierius, man labai patinka. Jo patirtis siekia bene 30 metų. Per savo karjerą jis yra dirbęs su tokiais žurnalais, kaip „GQ“, „Vogue“, „Marie Claire“ ir yra nufotografavęs net pačią karalienę Elžbietą II. Dabar jis savo studijoje išbandė „Samsung Galaxy S21 Ultra“ išmanaus telefono kameros galimybes“, – pasakoja R. Mickevičiūtė.

Fotosesijoje buvo sugretinta aštuntojo dešimtmečio dvasia ir socialinių tinklų energija, todėl Rankin ir Stefflon Don žaismingai atkūrė šį laikmetį nuotraukose, vaizdo įrašuose ir „Instagram“ bei „TikTok“ tinklams skirtame turinyje. Fotografas išnaudojo daugybę „Galaxy S21 Ultra“ išmanaus telefono kameros galimybių. „8K Video Snap“ funkcija padėjo jam lengvai sukurti itin aukštos raiškos nuotraukas tiesiai iš 8K vaizdo įrašų. Tuo tarpu „Director‘s View“ kameros funkcija, su kuria galima keisti lęšius filmavimo metu, leido jam realiu laiku išsirinkti geriausią kadrą, atspindintį aštuntojo dešimtmečio dvasią.

R. Mickevičiūtė tikina, kad žinios apie naujas telefonų kameros galimybes ją labai sudomino, nes ji pati savo išmanaus įrenginio niekuomet nepaleidžia iš rankų ir juo fiksuoja savo kasdienybės akimirkas – fotosesijų užkulisius, kelionių įspūdžius, renginius, šeimos akimirkas ir pačią save.

„Jau nekantrauju pati išmėginti šias išmanaus telefono kameros funkcijas ir sukurti naujo turinio savo „Instagram“ socialiniam tinklui, fiksuoti savo gyvenimo įvykius bei kurti atsiminimus. Man, kaip fotografei, džiugu išbandyti naujas mobiliosios fotografijos galimybes, kurios kiekvienais metais tobulėja. Daugeliu atvejų išmanaus telefono kamera pakeičia fotoaparatus. Vis mažiau žmonių įsigyja profesionalią įrangą, nes įprastam vartotojui visiškai pakanka mobiliojo telefono kameros“, – sako R. Mickevičiūtė.

Pats fotografas Rankin teigia, kad fotografavimas išmaniuoju telefonu išlaisvino jo kūrybiškumą kuriant turinį, pritaikytą „Instagram“ ir „TikTok“. Jo nuomone, socialinius tinklus galima laikyti nauja meno forma, kuriuose vartotojai gali kurti ir išreikšti save. Fotografė R. Mickevičiūtė savo ruožtu dalinasi keliomis mažomis paslaptimis, kurios padės užfiksuoti dar geresnes nuotraukas.

„Pirmiausia patarčiau ieškoti geros šviesos. Kuo šviesiau, tuo gražesnė ir ryškesnė bus nuotrauka, tačiau įsitikinkite, kad šviesa kristų ant žmogaus iš priekio, o ne sklistų už jo. Nebijokite paieškoti ir gražesnių fotografavimo kampų, įdomesnės kompozicijos. Kadrą visuomet fokusuokite į tamsiausią tašką. Fotografuojant asmenukes, kamerą visuomet laikykite šiek tiek aukščiau akių lygio, o jei fotografuojate kitą žmogų visu ūgiu – truputį pritūpkite. Padarę nuotrauką galite pasinaudoti ir jų apdorojimo programėle, svarbiausia nepersistengti“, – patarimais dalinasi R. Mickevičiūtė.